
I.
Charakteristika

1.
Výrobné objekty gumárenského priemyslu sa vyznačujú zvýšeným  nebezpečenstvom vzniku požiaru, ktoré vyplýva z prítomnosti značného množstva surovín, polotovarov, horľavých náterov a iných chemikálií potrebných na výrobu gumárenských výrobkov (pneumatiky motorových vozidiel, dopravné pásy, gumené hadice a podobne). Ide prevažne o jednopodlažné nadzemné objekty s veľkými výrobnými plochami (cca 4 000 m2 až 6 000 m2). Objekty majú železobetónové konštrukcie, obvodové plášte sú zhotovené výmurovkou z tehál, kvádrov alebo z iných stavebných materiálov. Strešnú krytinu tvoria prefabrikáty a železobetónové panely pokryté lepenkou alebo inou izolačnou látkou.

2.  Hlavnou surovinou na výrobu gumárenskej zmesi je kaučuk, do ktorého sa pridávajú ďalšie komponenty (síra, sadze, parafín, kolofónia, oleje, okysličovadlá a iné prísady), ktoré sa vulkanizujú v tzv. hnetačových linkách pri teplotách      140 (C až 150 (C. Z takto vytvorenej gumovej zmesi sa vyrábajú na ďalších stupňoch (valcovňa, lisovňa, konfekcia) hotové gumárenské výrobky.
II.

Úlohy a postup činnosti
1.  Veliteľ zásahu na mieste udalosti rozhodne 

     a) o vykonaní prieskumu, predbežnom nasadení síl a prostriedkov                      a o zabezpečení miesta požiariska (vypnutie prívodov elektrickej energie          a plynu); vyhodnotenie prieskumu a prijímanie predbežných záverov vykonáva v súčinnosti s vedúcimi zamestnancami prevádzky, v ktorej požiar vznikol,

b) o postupe a o spôsobe evakuácie ohrozených osôb a majetku (určí skupinu, ktorá bude evakuáciu vykonávať, evakuačné cesty a prostriedky na jej vykonanie),

c) o privolaní posilových hasičských jednotiek (najmä s výškovou technikou              a so zásobami hasiacich látok) a ďalších služieb (rýchla zdravotná pomoc, elektrikári, vodári a podobne), ak z vyhodnotenia prieskumu takáto potreba vyplynie,

d) o druhu a o stupni ochrany zasahujúcich príslušníkov, a to špeciálne na ochranu pred tepelným žiarením, chemickými látkami a sadzami,

e) o druhu hasiacej látky, počte a druhoch prúdov, smeroch ich nasadenia, typoch prúdnic a o spôsobe zamedzenia šírenia požiaru (osobitne rieši druh prúdnic pri požiari sadzí),

f) o preverení možnosti použitia stabilných hasiacich zariadení a vodných clôn, zásob hasiacich látok a zariadení na zvyšovanie tlaku v hydrantovom potrubí,

g) o odstavení prevádzky, zastavení výroby, uzavretí prívodných armatúr, znížení zásob horľavých látok a podobne,

h) o ochladzovaní oceľových konštrukcií technologických procesov a potrubných mostov, ako aj guľových zásobníkov alebo nádrží s horľavými kvapalinami,

i) o postupe pri zdolávaní požiaru, ak hrozí nebezpečenstvo výbuchu, vyvretie horľavej kvapaliny alebo zrútenie technologických zariadení,

j) o rozdelení požiariska na zásahové úseky, pričom určuje ich veliteľov, ako aj o zriadení riadiaceho štábu, ak to situácia vyžaduje,

k) o zabezpečení spojenia na požiarisku a s operačným strediskom a o spôsobe poskytovania informácií o situácii na mieste zásahu,

l) o zabezpečení dostatočného množstva izolačných dýchacích prístrojov a ochranných oblekov proti sálavému teplu a o zabezpečení pitného režimu,
m) o zabezpečení ochrany okolitých stavieb a technológií,

n) o zabránení úniku vody z požiarneho zásahu do vodných tokov, nakoľko môže byť kontaminovaná ťažkými kovmi (As, Cd, Cr, Pb) a ďalšími škodlivými látkami (kyanid, benzén, toulén, xylén, zinok, fenol, amoniak a podobne).

2.     Činnosť zasahujúcich príslušníkov na mieste udalosti:

      a) obsluhujú hasičskú techniku a zabezpečujú dodávku hasiacich látok na požiarisko,

b) vykonávajú evakuáciu ohrozených osôb a majetku určeným postupom                 a poskytujú prvú pomoc postihnutým osobám,

c) používajú osobné ochranné pracovné prostriedky a dodržiavajú zásady bezpečnosti a ochrany zdravia pri práci,

d) vykonávajú lokalizáciu a likvidáciu požiaru určeným spôsobom, pričom sledujú situáciu vo svojom okolí a o zmenách okamžite informujú svojho veliteľa,

e) ak počas zdolávania požiaru hrozí nebezpečenstvo výbuchu, zaujmú také miesto, ktoré im poskytuje ochranu pred tlakovou vlnou,

f) venujú osobitnú pozornosť sypkým materiálom, najmä sadziam.

III.
Očakávané zvláštnosti
1. Na zdolanie požiaru v skladových priestoroch, v ktorých sa nachádza množstvo uskladnených surovín alebo hotových výrobkov, treba veľké množstvo hasiacich látok (voda, pena) a hasičskej techniky. Vysoká teplota môže spôsobiť roztečenie kaučuku a parafínu, ktoré môžu následne narušiť konštrukciu budov, môže dôjsť k výbuchu síry, sadzí, horľavých náterových látok alebo k úniku toxických látok do ovzdušia alebo do kanalizácie. 
2. Vzhľadom na vzniknuté toxické splodiny horenia a spravidla aj na prítomnosť množstva sadzí musia príslušníci používať autonómne dýchacie prístroje a ochranné obleky. Hrozí tiež nebezpečenstvo úrazu elektrickým prúdom. Nebezpečenstvo predstavujú aj skládky opotrebovaných pneumatík, napríklad pri voľne uložených pneumatikách hrozí po 30 minútach ich deformácia a zrútenie.

